I.Įvadas

2015 m. gegužės 13 d. Europos Komisijos priimtoje „Europos migracijos darbotvarkėje“ nustatytas prioritetas – kovoti su neteisėtu migrantų gabenimu, kad būtų užkirstas kelias nusikaltėlių tinklų vykdomam migrantų išnaudojimui ir sumažintos neteisėtos migracijos paskatos. Darbotvarke siekiama, kad „mažos rizikos, didelio pelno“ operacijos migrantų gabenimo tinklams virstų „didelės rizikos, mažo pelno“ operacijomis.

2015 m. balandžio 28 d. Komisijos priimtoje Europos saugumo darbotvarkėje taip pat pabrėžtas kovos su organizuotais nusikaltėlių tinklais prioritetas – bendradarbiavimas kovojant su neteisėtu migrantų gabenimu tiek tarp ES valstybių narių, tiek su trečiosiomis šalimis.

Į Kovos su neteisėtu migrantų gabenimu veiksmų planą įtraukti konkretūs veiksmai, būtini dviem šios srities darbotvarkėms įgyvendinti, ir svarbiausi tose darbotvarkėse nustatyti veiksmai.

Be atodairos veikiantys nusikaltėlių tinklai organizuoja daugybės migrantų, trokštančių patekti į ES, gabenimą. Nors tokios kelionės kelia pavojų migrantų gyvybei, nusikaltėliai gauna didžiulį pelną. Siekdami jį dar labiau padidinti, kontrabandininkai į plaukiojimui netinkamus laivus (įskaitant nedideles pripučiamas valtis ir eksploatuoti nebetinkamus krovininius laivus) arba sunkvežimius sugrūda šimtus migrantų. Daugybė migrantų paskęsta jūroje, uždūsta konteineriuose ar žūsta dykumoje. Tarptautinės migracijos organizacijos (TMO) duomenimis, 2014 m. Viduržemio jūroje žuvo per 3 000 migrantų . Skaičiuojama, kad per pirmuosius keturis 2015 m. mėnesius paskendo maždaug 1 700. Neretai migrantais piktnaudžiaujama, jie išnaudojami, o jų žmogaus teisės smarkiai pažeidžiamos.

Neteisėta migracija jūra (ypač Vidurio ir Rytų Viduržemio jūros maršrutais) per praėjusius metus smarkiai išaugo: 2014 m. migrantų buvo beveik 225 000, t. y. beveik tris kartus daugiau nei 2013 m. . Taip pat smarkiai išaugo ir Viduržemio jūra keliaujantiems migrantams gresiantys pavojai. Panašių tendencijų 2014 m. pastebėta ir kituose migrantų maršrutuose, pavyzdžiui, Vakarų Balkanuose, kur buvo užregistruotas didžiausias iš šio regiono į ES atvykusių neteisėtų migrantų skaičius nuo 2007 m. .

Migrantus gabenantys nusikaltėliai juos laiko prekėmis, tokiomis kaip narkotikai ar ginklai, kuriuos gabena tais pačiais maršrutais. Jei pasikeičia saugumo padėtis tranzito šalyse ar imamos taikyti teisėsaugos priemonės, jie sparčiai pakeičia maršrutus. Taip pat piktnaudžiaujama teisėto atvykimo ir buvimo procedūromis. Pavyzdžiui, Kosovo autobusų bendrovės atvirai reklamavo galimybę Kosovo piliečiams neteisėtai pasinaudoti ES pašalpų sistema ir gauti pinigų grįžimui namo.

Neteisėtas migrantų gabenimas – labai pelningas verslas, kuriuo užsiimančioms organizuotoms nusikaltėlių grupėms beveik negresia pavojus būti nustatytoms ir nubaustoms. Nors tikslių duomenų apie tokių nusikaltėlių tinklų gaunamą pelną nėra, iš atskirų atvejų matyti, kad jis didelis. Pavyzdžiui, manoma, kad nusikaltėliai, gabenę 360 migrantų krovininiu laivu „Ezadeen“, kuris buvo sulaikytas 2015 m. sausio 1 d. vykdant bendrą operaciją „Triton“, uždirbo 2,5 mln. EUR.

II.Tvirtesnis Europos atsakas į neteisėto migrantų gabenimo problemą

Kad būtų sustabdyta neteisėto migrantų gabenimo veikla, nusikaltėliai nubausti, o jų turtas konfiskuotas, būtina aktyviai bendradarbiauti ES lygmeniu, taip pat su trečiosiomis kilmės ir tranzito šalimis, strateginiais partneriais, tarptautinėmis organizacijomis ir pilietine visuomene.

Šiame pirmame ES veiksmų plane nustatyti konkretūs veiksmai, kuriais siekiama užkirsti kelią neteisėtam migrantų gabenimui ir su juo kovoti, drauge užtikrinant migrantų žmogaus teisių apsaugą. Planas grindžiamas tarpdisciplininiu požiūriu, o jį įgyvendinant dalyvauja vietos, regioninio, nacionalinio ir tarptautinio lygmens instituciniai ir neinstituciniai veikėjai. Jis taikomas visiems neteisėto migrantų gabenimo etapams, tipams ir maršrutams.

Šį veiksmų planą reikėtų vertinti platesniame ES pastangų šalinti pamatines neteisėtos migracijos priežastis kontekste, bendradarbiaujant su kilmės ir tranzito šalimis, ir užkirsti kelią žūtims dėl neteisėto migrantų gabenimo ir prekybos žmonėmis. Taip pat reikėtų atsižvelgti į šiuo metu vykdomą veiklą, susijusią su bendros saugumo ir gynybos politikos (BSGP) operacijomis, pagal kurias būtų galima sistemingai nustatyti, perimti ir sunaikinti nusikaltėlių grupių naudojamus laivus.

Neteisėto migrantų gabenimo tinklai susilpnėtų, jei jų paslaugomis naudotųsi mažiau žmonių. Todėl svarbu teikti daugiau galimybių saugiai ir teisėtai atvykti į ES. Be to, pastangas sustabdyti neteisėtą migrantų gabenimą reikia derinti su ryžtingais veiksmais, kuriais migrantai, neturintys teisės likti ES, yra grąžinami į gimtąsias šalis. Veiksminga grąžinimo politika yra gera atgrasymo priemonė, nes migrantai būtų mažiau linkę mokėti dideles sumas į ES neteisėtai gabenantiems asmenims, jei žinotų, kad vos pasiekę kelionės tikslą bus grąžinti į tėvynę.

Veiksmų plane daugiausia dėmesio skiriama neteisėtam migrantų gabenimui. Kovai su prekyba žmonėmis – nors ir susijusiu, tačiau atskiru nusikaltimu – ES turi parengusi atskirą strategiją .

Šiame plane numatyti veiksmai bus pradėti įgyvendinti nedelsiant ir atsižvelgiant į kitas susijusias ES lygmens strategijas . Siekiant tikslingiau kovoti su šiuo sparčiai kintančiu nusikaltimu, ateinančius kelerius metus bus imtasi papildomų kovos su neteisėtu migrantų gabenimu veiksmų.

1.Stipresnis policijos ir teisminis atsakas